

Ügyintéző: Toókosné Börönte Erika Kecskemét, 2015. november 3.

Iktatószám: …………………./2015. Tárgy:3707/12095. számú pályázati

támogatás elszámolása

**Nemzeti Kulturális Alap Igazgatósága**

**Kulturális Fesztiválok Kollégiuma**

**Budapest**

**Pf: 82**

**1388**

**Tisztelt Kollégium!**

A Hírös Agóra Kulturális és Ifjúsági Központ Nonprofit Kft. a Kulturális Fesztiválok Kollégiumától **1.000.000** Ft-ot nyert a **Kodály Művészeti Fesztivál 2015** című rendezvény megvalósítására **2015. július 20. – 31. között.**

1. **Szakmai beszámoló**

**1. A támogatott Kodály Művészeti Fesztivál szakmai programjának részletes leírása, résztvevőinek és a megvalósítás eredményességének bemutatása**

**1.1. Részletes leírás**

A Kodály Művészeti Fesztivál 2015. évi rendezvényeit szoros kapcsolatban rendeztük meg a Liszt Ferenc Zeneművészeti Egyetem Kodály Zoltán Zenepedagógiai Intézet által szervezett Kodály Szemináriummal. Az intézet igazgatója, dr. Nemes László Norbert a fesztivál művészeti tanácsadója évek óta.

A két rendezvény közös megnyitója 2015. július 20-án volt a Hírös Agóra színháztermében, ahol két kecskeméti, immár világhírű zenész testvér (Pusker Ágnes és Pusker Júlia) adott koncertet a Kecskeméti Szimfonikus Zenekar közreműködésével. Az esten Bartók és Kodály művek hangzottak el óriási közönségsikerrel. A ráadásban a fiatal művészek egy duót is előadtak.

A július 22-i koncerten egy ír mezzoszoprán énekesnőt (Victoria Massey) hallgathatott az Újkollégium dísztermét megtöltő közönség.

Július 24-én ismét két fiatal nemzetközi hírű előadóművészt köszönthettünk a Református Újkollégium dísztermében. Szabó Ildikó csellóművész és Lajkó István zongoraművész adott nagysikerű hangversenyt.

Július 26-án, vasárnap délelőtt a kicsik számára rendeztünk koncertet az igen jó hangulatú Naiv Művészek Múzeumának kertjében. Az évek óta magas színvonalú Bon-bon matiné ezúttal egy kortárs fiatal zeneszerző (Meskó Ilona) megzenésítésében hozta el a gyermekek számára a népszerű Jancsi és Juliska mesét.

Mesemondó ezúttal is a gyermekek nyelvén nagyon értő, Lukácsházi Győző volt. A délelőtti matinénak nem csak a gyermekek, hanem a felnőttek körében is nagy sikere volt.

Vasárnap kora este a főtéren csendült fel a muzsika. Az évek óta visszatérő és nagyon színvonalas zenét játszó, népszerű és jó humorú Brass in the Five fúvós együttes és Méhes Csaba pantomimművész adták elő Humorzsák című műsorukat. Hagyományosan nagy sikert arattak a rendezvényteret megtöltő közönség előtt.

Este 8 órakor az Evangélikus templomban az Új Liszt Ferenc Kamarakórus mutatta be az erre az alkalomra Ittzés Mihály által összeállított Korál misét Bach korál-előjátékaiból és korál harmonizációiból. A templomot zsúfolásig megtöltő közönség nem csak a kórust ünnepelte, hanem a koncert előtt 3 nappal megbetegedett Sárosi Dániel orgonaművészt kiválóan helyettesítő Révész László orgonaművészt is.

Július 28-i szonáta est két művésze Angliából érkezett. Ofer Falk hegedűművész és Eleanor Meynell zongoraművész a londoni Trinity College of Music professzorai számos külföldi meghívásoknak tesznek eleget. A kiváló hegedűművész virtuozitása a Református Újkollégium dísztermét megtöltő közönség hangos elismerését is kiváltotta.

A Kodály Fesztiválon mindig fontos szerepet szánunk a népzenének is, hiszen ez Kodály Zoltán munkásságának fontos részét képezte. Július 29-én a Hírös Agóra színháztermében a magyar népzene Kossuth-díjas művésze, Csík János és barátai, az Esszencia Zenekar mutatta be legújabb műsorát, Szárnyalás címmel. A koncerten a népzene, világzene kimagasló személyiségei léptek föl: Balogh Kálmán, Dresch Mihály, valamint a 2014. Fölszállott a páva verseny ének kategóriájának győztese: Kacsóh Hanga. A színháztermet megtöltő közönség sokáig ünnepelte a művészeket. A koncert után a Szeredás együttes húzta a talpalávalót a Táncházban. A Kodály Szeminárium 150 külföldi hallgatója órákig tanulta a magyar néptánc lépéseit Lukács László, a Kecskemét Táncegyüttes művészeti vezetőjének segítségével.

Másnap, július 30-án az ének, zongora, és zeneszerzés mesterkurzusok zárásaként hallgathatták meg az érdeklődők a Református Újkollégium dísztermében a hallgatók bemutatóját, azt hogy a kurzusok alatt mit tanultak.

A Kodály Szeminárium kórusa másnap, július 31-én a Református templomban hangversennyel zárta a kurzust.

A Kodály Fesztivál zárásaként július 31-én 21 órakor a Főtéren a pozsonyi Ifjú Szívek Táncszínház adta elő Felföldi levelek című műsorát, mely Bartók Béla, Kodály Zoltán népdalgyűjtéseit és Petőfi Sándor, Márai Sándor írásait használta föl. Tudatosan törekszünk arra, hogy minden Kodály Művészeti Fesztiválon legyen legalább egy olyan program, amely a komolyzene szeretőkön túli közönséget is vonzani tudja, és a főtéren kerüljön megrendezésre, ezzel is népszerűsítve a komolyzene műfaját és Kodály Zoltán életművét.

A fesztiválhoz két kiállítás kapcsolódott. A Kodály Intézetben Szigeti Tamás fotóművész „da capo” című kiállítása vonzott sok érdeklődőt. A Hírös Agóra kamaratermében Kép – Zene – Szó címmel Géczy Olga festményeit láthatták, melyeket Kodály Zoltán kórusműveinek ihletése nyomán születtek. Ez utóbbit Prokopp Mária művészettörténész nyitotta meg.

Határozott szándékunk, hogy Kecskemét lakossága magáénak érezze a fesztivált. Szeretnénk, ha a rendezvénysorozat ideje alatt a város terein, parkjaiban mindig szólna a zene, mely felhívná a lakosság figyelmét a fesztiválra. A szabadtéri zenélések olyan érdekes, figyelemfelhívó muzsikák lennének, amelyek kedvet csinálnak a hangversenyek meghallgatásához is. E szándékunk kezdete volt az a térzene sorozat, mely a főtéren, a rendezvénytéren volt, a Kodály Iskola tanulói és tanárai részvételével. A mini koncerteknek nagy sikere volt. Színvonalas és értékes eladásokat hallgathattak az érdeklődők. Nagyon sok pozitív visszajelzést kaptunk, ezért célunk, hogy a következő fesztiválon még több ilyen mini koncerteket szervezzünk más helyszíneken is.

A **28. Nemzetközi Kodály Szemináriumra** a világ 32 országából 160 zenepedagógus, karvezető és előadóművész érkezett Kecskemétre. Szinte valamennyi európai ország mellett voltak résztvevők Ausztráliából, Dél-Koreából, Japánból, Indonéziából, Malajziából, valamint Argentínából, Brazíliából, Kanadából. Nagyobb létszámú csoportok érkeztek Kínából és az Amerikai Egyesült Államokból. Új országként szerepelt Kuba, Mozambik és Zimbabwe.

Előzetesen négy kurzust hirdettek meg. A legnagyobb létszámú a pedagógiai kurzus volt.

A pedagógiai kurzus mellett mesterkurzusok is meghirdetésre kerültek énekesek, zongoristák és zeneszerzők számára. A kurzusok vezetői a Kodály Intézet és a Liszt Ferenc Zeneművészeti Egyetem kiváló művésztanárai voltak: Szabó Orsolya (zongora), Halmai Katalin, Klézli János és Hajdu Roland (ének) és Fekete Gyula (zeneszerzés). A Kodály Fesztivál egyik hangversenyén mutatkoztak be a mesterkurzusok (ének, zongora, zeneszerzés) legjobbjai.

A napi program valamennyi résztvevőnek kórusénekléssel kezdődött, ezt követték a szolfézs és a karvezetés órák, valamint a szabadon választható kurzusok, mint például kamarakórus, zongora, stb.

A délutáni programban módszertan órák és műhelyfoglalkozások szerepeltek (Kodály életmű, óvodai zenei nevelés, általános- és középiskolai énekoktatás, énekes gyermekjátékok, zene és mozgás, felnőttképzés lehetőségei és kórusirodalom témakörökben).

A Szeminárium programját bemutató tanítások is gazdagították: a kecskeméti Kodály Zoltán Ének-zenei Általános iskola 2. osztálya tartott bemutató órát Kovács Tamásné tanárnő vezetésével. Bemutató foglalkozást tartott Szirányi Borbála tanárnő, a kecskeméti Református Általános Iskola egyik osztályával.

**1.2./ A megvalósított program technikai adatai, látogatói és közreműködői létszáma**

***Időpont: 2015. július 20 – augusztus 23.***

***Helyszín: Hírös Agóra***

***Cím: Kép-zene-szó Géczy Olga festőművész kiállítása***

Látogatói létszám: a megnyitón 150 fő, a kiállítás időtartama alatt: 867 fő

Közreműködői létszám: 4 fő

***Időpont: 2015. július 20 – augusztus 3****.*

***Helyszín: Kodály Intézet***

***Cím: da capo – Szigeti Tamás fotókiállítása***

Látogatói létszám: 500 fő

Közreműködői létszám: 2 fő

***Időpont: 2015. július 20. 20 óra***

***Helyszín: Hírös Agóra***

***Cím: A Kodály Művészeti Fesztivál nyitó koncertje***

Látogatói létszám: 450 fő

Közreműködői létszám: 60 fő

Közreműködők: Kecskeméti Szimfonikus Zenekar, vezényelt: Gerhát László

Pusker Ágnes és Pusker Júlia hegedűművészek

***Időpont: 2015. július 22. 20 óra***

***Helyszín: Református Újkollégium***

***Cím: Victoria Massey ária és dalestje***

Látogatói létszám: 200 fő

Közreműködői létszám: 3 fő

Közreműködők: Victoria Massey (ének), Székely Balázs (zongora)

***Időpont: 2015. július 24. 20 óra***

***Helyszín: Református Újkollégium***

***Cím: Szabó Ildikó csellóestje***

Látogatói létszám: 230 fő

Közreműködői létszám: 3fő

Közreműködők: Szabó Ildikó (csello) és Lajkó István (zongora)

***Időpont: 2015. július 26. 10 óra***

***Helyszín: Szórakaténusz Játékmúzeum- Naiv Művészek Múzeumának kertje***

***Cím: Bon-bon matiné gyerekeknek – Jancsi és Juliska***

Látogatói létszám: 110 fő

Közreműködői létszám: 5 fő

Közreműködők: Bonbon Quintet és Lukácsházi Győző - műsorvezető

***Időpont: 2015. július 26. 19 óra***

***Helyszín: Főtér***

***Cím: Humor-zsák***

Látogatói létszám: 500 fő

Közreműködői létszám: 6 fő

Közreműködők: Brass in the Five fúvósegyüttes és Méhes Balázs

***Időpont: 2015. július 26. 20 óra***

***Helyszín: Evangélikus templom***

***Cím: Az Új Liszt Ferenc Kamarakórus koncertje***

Látogatói létszám: 280 fő

Közreműködői létszám: 30 fő

Közreműködők: Az Új Liszt Ferenc Kamarakórus, Révész László (orgona)

***Időpont: 2015. július 28. 20 óra***

***Helyszín: Református Újkollégium***

***Cím: Szonáta est***

Látogatói létszám: 222 fő

Közreműködői létszám: 3 fő

Közreműködők: Eleanor Meynell (zongora) és Ofer Falk (hegedű)

***Időpont: 2015. július 29. 20 óra***

***Helyszín: Hírös Agóra***

***Cím: Szárnyalás – Eszencia Zenekar koncertje és utána táncház***

Látogatói létszám: 450 fő

Közreműködői létszám: 12 fő

Közreműködők: Csík János és barátai, a Szeredás együttes és Lukács László

***Időpont: 2015. július 30. 20 óra***

***Helyszín: Református Újkollégium***

***Cím: Az ének, zongora és a zeneszerzés mesterkurzusok zárása***

Látogatói létszám: 180 fő

Közreműködői létszám: 30 fő

Közreműködők: a mesterkurzusok hallgatói

***Időpont: 2015. július 31. 20 óra***

***Helyszín: Református templom***

***Cím: A Kodály Szeminárium záróhangversenye***

Látogatói létszám: 150 fő

Közreműködői létszám: 150 fő

Közreműködők: a szeminárium kórusa

***Időpont: 2015. július 31. 21 óra***

***Helyszín: Főtér***

***Cím: Felföldi levelek – az Ifjú Szívek Táncszínház előadása***

Látogatói létszám: 1000 fő

Közreműködői létszám: 30 fő

**2./ Szakmai vonatkozások, hatások, tapasztalatok**

A mesterkurzusok részvevői szakmailag magas színvonalúnak értékelték a munkát. Kiemelték azt, hogy a zeneszerző kurzussal való együttműködés, az új művek megtanulása és bemutatása milyen szakmai kihívást jelentett a számukra. A zeneszerző kurzus résztvevői pedig nagy örömmel vették, hogy a megírt művek élőben el is hangozhattak.

A kurzusok sikerét jelzi, hogy az ének, zeneszerzés kurzus ismét meghirdetésre kerül a Nemzetközi Nyári Kórusakadémia keretében (2016. július 18. és 29. között), valamint a zongora mesterkurzus kibővül a szabad improvizációval.

A nyitó koncerten arra törekedtünk, hogy Bartók és Kodály művei is felhangozzanak, valamint a fiatal szólisták is (Pusker Ágnes és Pusker Júlia) megmutathassák tudásukat. A tehetséges fiatalok nagy sikert arattak. Az előadás végén szűnni nem akaró taps köszöntötte a művészeket. Igazán méltó kezdete volt a Kodály Fesztiválnak.

Szintén fontos feladatunknak tartottuk, hogy a fesztiválon a gyermekek számára is szervezzünk hangversenyt, bevezessük őket is a komolyzene világába. Idén a Bon-bon matiné keretében az Bon-bon trió és Lukácsházi Győző élvezetes előadása segítette a fenti célunk megvalósítását. A nagy érdeklődéssel kísért délelőtti koncertnek kiváló helyszínt találtunk a Naiv Művészek múzeumának udvarán. A siker egyértelművé tette számunkra, hogy ezt a kezdeményezést folytatni kell.

Mindig nehéz dolog kortárs zeneszerzők estjének megszervezése. Kérdéses, hogy a közönség hogyan fogadja az új műveket. A zeneszerzés, a zongora és az ének mesterkurzus záró koncertjén a hallgatók egymás műveit adták elő. Nagy sikert aratott a virtuóz művek sorozata.

A fesztivál egyik kiemelkedő koncertje az Esszencia Zenekar Szárnyalás című előadása volt. A hangversenyen világszínvonalú zenészek Csík János, Balogh Kálmán, Dresch Mihály, Lakatos Róbert mutatta be a népzene, komolyzene és a jazz kapcsolatát. Nagyon nagy siker volt.

A fesztivál zárásaként a pozsonyi Ifjú Szívek Táncszínház előadását élvezhette Kecskemét lakossága a város történelmi főterén. Bartók Béla, Kodály Zoltán népzenei gyűjtéseit virtuóz technikával és gyönyörű jelmezekkel mutatta be az együttes, a főtéren a kb. 1000 fős közönség előtt. Ez a program méltó zárása volt a Kodály Művészeti Fesztiválnak.

Tudatosan törekszünk arra, hogy minden Kodály Művészeti Fesztiválon legyen legalább egy olyan program, amely a komolyzene szeretőkön túli közönséget is vonzani tudja, és a főtéren kerüljön megrendezésre, ezzel is népszerűsítve a komolyzene műfaját és Kodály Zoltán életművét.

**3./ A megvalósítás körülményei, eredményessége**

Afesztivál látogatóinak nagy része kecskeméti, de érkeztek Budapestről, Szegedről és Kecskemét vonzáskörzetéből is érdeklődők, valamint külföldről is. A koncertekre – a korábbi évekhez hasonlóan - csak 20 % váltott előre jegyet és 80 % a helyszínen.

A Kodály Művészeti Fesztivált a Liszt Ferenc Zeneművészeti Egyetem Kodály Zoltán Zenepedagógiai Intézetének szakmai támogatásával, Kecskemét Megyei Jogú Város megbízásából valósítottuk meg. Az anyagi feltételeket Kecskemét városa, a Nemzeti Kulturális Alap Zenei Kollégiuma biztosította, melyet a jegybevétellel egészítettünk ki.

A koncerteket a Hírös Agóra Kulturális és Ifjúsági Központban, az Evangélikus templomban, a Református Újkollégiumban és a főtéren rendeztük. A technikai feltételeket a Hírös Agóra Kulturális Központ eszközeivel biztosítottuk, melyet alkalomszerűen kiegészítettünk. A személyi feltételeket a Hírös Agóra Kulturális Központ dolgozói biztosították.

Tizenhárom hangverseny és kiállítási programot és 8 térzenét szerveztünk, melyből 10 ingyenes volt. A szakmai érdeklődők 4 mesterkurzuson vehettek részt. Az összes látogató 5449 fő volt, melynek 50%-a külföldi. A rendezvényeken 356 előadó lépett fel. Az összes bevétel körülbelül 80%-a Kecskemét város támogatása, 10%-a pályázati pénz, 10%-a jegybevétel és egyéb bevétel.

A Kodály Művészeti Fesztivál eseményei idén is igen magas színvonalúak és a közönség körében nagyon várt és nagy sikert hozó rendezvények voltak.

***A fesztivál sajtó megjelenései***

* Írott sajtó: Petőfi Népe, Fidelio
* Elektronikus megjelenések: 15 alkalom

Média megjelenések:

* televíziók: Kecskeméti Televízió, Duna Televízió
* rádiók: Kossuth Rádió, Civil Rádió, Bartók Rádió, Gong Rádió, Korona rádió

**4. A támogatási szerződés 11. és 17. pontjában felsorolt egyéb kötelezettségeinket az alábbiak szerint teljesítettük:**

Mellékletként a jelen elszámoláshoz csatoltuk: a fesztivál műsorfüzetét, plakátját, a sajtó visszhangjáról készített összeállítást és a fesztivál fotódokumentációjából készített válogatást.

A fesztivál beszámolója egy évig a Hírös Agóra Kulturális és Ifjúsági Központ Nonprofit KFT honlapján olvasható. Elérési útvonala: [……………………………….](http://www.efmk.hu/node/12319)

A Kodály Művészeti Fesztivál reklámanyagain a Nemzeti Kulturális Alap támogatásának tényét feltüntettük.

A Hírös Agóra honlapján a Kodály Művészeti Fesztiválra vonatkozó tartalmaknál a Nemzeti Kulturális Alap nevét és logóját a [www.nka.hu](http://www.nka.hu) webcímre mutató linkekkel is kiegészítettük.

Elérési útvonala:[…………………………………………………](http://www.efmk.hu/node/12319)

**II./ PÉNZÜGYI ELSZÁMOLÁS**

A támogatás felhasználásáról készült részletes pénzügyi elszámolásunkat három példányban mellékeljük.

Köszönjük a Nemzeti Kulturális Alap 1.000.000 Ft-os támogatását.

Tisztelettel:

Bak Lajos

ügyvezető igazgató